ભાજપનું કમલમ ખાતે આજે મહામંથન, હાર્દિકના ઉપવાસ મુદ્દે ગુજરાત ભાજપ ચિંતિત - MT News Gujarati
Home North Gujarat Gandhinagar ભાજપનું કમલમ ખાતે આજે મહામંથન, હાર્દિકના ઉપવાસ મુદ્દે ગુજરાત ભાજપ ચિંતિત
ભાજપનું કમલમ ખાતે આજે મહામંથન, હાર્દિકના ઉપવાસ મુદ્દે ગુજરાત ભાજપ ચિંતિત
ગાંધીનગર: રાજ્યના વર્તમાન મુદ્દાઓને લઈ ગાંધીનગર સ્થિત કમલમમાં મહત્વપૂર્ણ બેઠકનું આયોજન મુખ્યમંત્રીની અધ્યક્ષતા હેઠળ કરવામાં આવ્યું છે. આ બેઠકમાં પ્રદેશ પ્રમુખ જીતુ વાઘાણી તથા ભુપેન્દ્ર યાદવ પણ ખાસ હાજરી આપશે.
મહત્વનું છે કે લોકસભાની ચૂંટણી પૂર્વે યુવા મોરચાની ખાસ બેઠક મળવા જઈ રહી છે. જેમાં તેમને વિશેષ ભાર સોંપવામાં આવશે. આજની બેઠકમાં હાર્દિક પટેલના ઉપવાસ મામલે પણ ચર્ચા વિચારણા થઈ શકે છે. સરકારનું આગામી સ્ટેન્ડ કઈ દિશામાં રાખવો તે અંગે પણ ચર્ચા થઈ શકે છે.
2019ની લોકસભાની ચૂંટણીના પડઘમ વાગી રહ્યા છે ત્યારે દેશના તમામ રાજકીય પક્ષો દ્વારા જીત મેળવવા માટે આગોતરા આયોજન કરતા હોય છે. ત્યારે ગુજરાત ભાજપે પણ ગુજરાતની 26 બેઠકો માટે કમર કસી છે. આ મામલા અંતર્ગત થોડા સમય પહેલા ભાજપ દ્વારા ગાંધીનગર ખાતે આ મુદ્દે એક લોકસભા અભ્યાસ સંકલન કમિટીનો વર્કશોપ યોજાયો હતો.
તો આજરોજ રાજ્યના મુખ્યપ્રધાન વિજય રૂપાણીની અધ્યક્ષતામાં યોજાનાર બેઠકમાં આગામી ચૂંટણી અંગે મહામંથન કરવામાં આવશે તો છેલ્લા 11 દિવસથી આમરણાંત ઉપવાસ પર બેઠેલ હાર્દિક પટેલને પારણા કરાવવા માટે શું કરવું તે વિષયના અનુસંધાને પણ ખાસ ચર્ચા કરવામાં આવી શકે છે.